《次韵同院晚春 其一》
宋代·李正民

病思愁肠叵奈何，新诗无复苦磋磨。欣闻郢客阳春曲，罢唱吴磋小海歌。

幽径雨馀芳草绿，小园风静落花多。融樽正好酬佳景，休叹朋簪不我过。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。